
R. Schumann: Papillons Op. 2

Dolgozatom témája Robert Schumann művészete, és egyik legismertebb zongoraműve: a Papillons. Schumann a romantikus zene egyik legkiemelkedőbb és legnépszerűbb alakja, és az egyik legnagyobb tiszteletnek örvendő zenekritikus volt. Ő maga is kiválóan zongorázott, ezért műveinek legtöbbje erre a hangszerre íródott, ám ezek mellett kamara- és zenekari műveket, áriákat is komponált. Jelentős irodalmi műveltségre tett szert már fiatalkorában is, művészetére a legjellemzőbb, hogy kompozíciót irodalmi alkotásoknak tekintette. A Papillons sorozat zenéjéhez egyik kedvenc írója, Jean Paul Kamaszévek című regényéből ragadott ki részleteket, ezzel is összekapcsolva a számára két legfontosabb művészeti ágat. A sorozatban a romantika minden zenei eszköze fellelhető, az egyes darabok karaktere kontrasztokat von, mind hangulat, mind tempó terén. Eric Sams zenetudós szavaival élve: „parányi, megfoghatatlan, színes, mozgó és gyönyörű: Papillon-musicaux.”



